**Στοιχεία θεωρίας, Νέα Ελληνικά, B Λυκείου**

**Γλωσσικές επιλογές - Επανάληψη**

**Ι. ΛΕΞΙΛΟΓΙΟ**

**1. Κοινό/Καθημερινό** => στόχος: οικειότητα, προσέγγιση του αναγνώστη

**2. Ειδικό/Επιστημονικό (π.χ. χρήση ειδικών όρων)** => στόχος: η πραγμάτευση ενός πιο ειδικού θέματος, επιστημονικό/ακαδημαϊκό ύφος

**3. Λόγιο**

**4. Επίσημο**

**5. Συγκινησιακά φορτισμένο**

**II. ΣΗΜΕΙΑ ΣΤΙΞΗΣ**

Τα σημεία στίξης αποτελούν έμμεσο σχόλιο, συγκεκριμένα:

1) **Θαυμαστικό**: δηλώνει θαυμασμό, προσταγή (π.χ. Πήγαινε!), ικανοποίηση, επιδοκιμασία, χαρά, ελπίδα, φόβο, ένα ξαφνικό συναίσθημα, κάτι το απίστευτο

2) **Θαυμαστικό σε παρένθεση**: δηλώνει απορία, ειρωνεία, αμφισβήτηση, αμφιβολία, έκπληξη

3) **Ερωτηματικό**: **α)** στο τέλος ευθείας ερώτησης δηλώνει απορία ή αμφιβολία (π.χ. Ποιοι είναι οι πρωταγωνιστές του επεισοδίου; Έχουν συνειδητοποιήσει τις διαστάσεις του προβλήματος;)

**β)** σε ρητορική ερώτηση αντιστοιχεί με ισχυρή κατάφαση (π.χ. Ποιος Έλληνας δεν επιθυμεί την πρόοδο της χώρας του; [εννοείται: όλοι, οι πάντες]) ή εκφράζει την προσωπική άποψη ή στάση αυτού που μιλά (π.χ. Γιατί να τον ακούσω; [μακάρι να μην τον άκουγα])

**γ)** γενικά, το ερωτηματικό προσδίδει στο κείμενο χαρακτήρα διαλογικής επικοινωνίας ανάμεσα στον πομπό και τον δέκτη, έτσι ο λόγος γίνεται πιο ζωντανός και παραστατικός

4) **Ερωτηματικό σε παρένθεση**: δηλώνει ειρωνεία, αμφισβήτηση, αμφιβολία

5) **Άνω τελεία**: α) όταν γίνεται απαρίθμηση/παράθεση στοιχείων (π.χ. Θέλησε να αλλάξει τον τρόπο εξέτασης∙ να αλλάξει τον τρόπο αντιμετώπισης των μαθητών∙ να δώσει νέα πνοή στην τάξη) β) χωρίζει δύο μέρη μιας περιόδου, ιδίως όταν το δεύτερο επεξηγεί το πρώτο (π.χ. η καταστροφή του περιβάλλοντος είναι ανυπολόγιστη∙ καταστροφή για την οποία ευθύνεται ο ίδιος ο άνθρωπος) ή έρχεται σε αντίθεση με αυτό (π.χ. Αυτό δεν είναι ζωή∙ είναι τυραννία.)

6) **Αποσιωπητικά**: δηλώνουν αποσιώπηση (που γίνεται σκόπιμα ή για λόγους συντομίας ή για να υπονοηθεί κάτι), έκπληξη, αγανάκτηση, αποδοκιμασία, ειρωνεία, αμφισβήτηση, συγκίνηση, προβληματισμό (ωθούν τον αναγνώστη να εστιάσει την προσοχή του σε αυτό που ακολουθεί: π.χ. γλώσσα είναι… ολόκληρος ο λαός)

7) **Εισαγωγικά**: μέσα σε εισαγωγικά βρίσκονται: α) τα λόγια κάποιου, όπως ακριβώς τα έχει πει (αυτούσια αναφορά των λόγων κάποιου), β) παροιμίες, ρητά, γ) λέξεις που χρησιμοποιούνται μεταφορικά, δ) λέξη στην οποία θέλουμε να δοθεί έμφαση (π.χ. βαρέθηκα να παριστάνω το «θύμα»), ε) λέξεις με τις οποίες εκφράζεται ειρωνεία (π.χ. η «ειρηνική» επέμβαση είχε χιλιάδες θύματα) ή αμφισβήτηση (π.χ. η κατηγοριοποίηση των μαθητών σε «καλούς» και «κακούς» είναι αντιπαιδαγωγική), στ) ξένη λέξη (π.χ. τα «λούμπεν» στοιχεία της κοινωνίας), ζ) λέξεις ή φράσεις που δεν ανήκουν στην κοινή γλώσσα ή που παίρνουν ένα ιδιαίτερο νόημα στον λόγο (π.χ. «επί ξύλου κρεμάμενος»), η) επιστημονικοί όροι (π.χ. «ιδρυματισμός»), θ) λέξεις της αργκό (π.χ. οι «κολλητοί» των βουλευτών), ι) αρχαίες εκφράσεις ή ρητά, ια) τίτλοι βιβλίων, εφημερίδων, περιοδικών, ονόματα εταιρειών, ιβ) ευθύς λόγος (σε περιπτώσεις διαλόγων, όταν δεν γίνεται χρήση παύλας)

8) **Άνω και κάτω τελεία:** χρησιμοποιείται α) μπροστά από τα λόγια κάποιου που περικλείονται σε εισαγωγικά, β) πριν από αρίθμηση, επεξήγηση, συμπέρασμα (π.χ. Αυτή είναι η καταναλωτική νοοτροπία: επίδειξη, ματαιοδοξία, ναρκισσισμός), γ) όταν ακολουθεί παροιμία, ρητό, γνωμικό, απόφθεγμα

9) **Παύλα:** α) παίρνει τη θέση της άνω τελείας ή της άνω και κάτω τελείας, δηλώνει δηλαδή επεξήγηση-συμπλήρωση (π.χ. ο άνθρωπος δεν έχει συνειδητοποιήσει τα λάθη του -κι αυτό είναι πράγματι τραγικό) ή αντίθεση (Ξεκίνησαν –μα δεν θα φτάσουν ποτέ!) β) ενώνει δύο λέξεις (π.χ. η σχέση αιτίου-αποτελέσματος)

10) **Διπλή παύλα:** περικλείει μια λέξη ή φράση που θεωρείται σημαντική, καθώς αποτελεί συμπληρωματικό ή επεξηγηματικό σχόλιο (π.χ. Ο πατέρας μου –ελαφρύ το χώμα που τον σκέπασε- δεν ήθελε να με κάνει ναυτικό.)

11) **Παρένθεση:** περικλείει μια λέξη ή φράση που λειτουργεί συμπληρωματικά, χωρίς να θεωρείται απαραίτητη για τη νοηματική συνέχεια του λόγου∙ έχει επεξηγηματικό, διασαφητικό ρόλο, ενδέχεται όμως να φανερώνει έντονη αμφισβήτηση και ειρωνεία. Σε παρενθέσεις μπορεί να περιέχονται και εμβόλιμα σχόλια του συγγραφέα.

12) **Αποσιωπητικά μέσα σε αγκύλη:** δηλώνουν ότι το κείμενο αποτελεί απόσπασμα και ότι κάτι παραλείπεται στο συγκεκριμένο σημείο.

**ΙΙΙ. ΕΥΘΥΣ ΛΟΓΟΣ**

Ο ευθύς λόγος προσδίδει ζωντάνια, αμεσότητα και παραστατικότητα στο κείμενο, δημιουργεί ένα κλίμα οικειότητας με τον αναγνώστη και τον βοηθά να βιώσει άμεσα τις απόψεις που μεταφέρονται. Διασπά τη μονοτονία του λόγου, με αποτέλεσμα να προσελκύει το ενδιαφέρον του αναγνώστη, ενώ παράλληλα προσδίδει την αίσθηση της προφορικότητας.

**IV. ΠΑΡΑΤΑΚΤΙΚΗ ΚΑΙ ΥΠΟΤΑΚΤΙΚΗ ΣΥΝΤΑΞΗ**

 **Παρατακτική** λέγεται η σύνταξη στην οποία συνδέονται όμοιες προτάσεις (κύριες ή δευτερεύουσες), χωρίς η μια να εξαρτάται από την άλλη. Η σύνδεση γίνεται με συμπλεκτικούς (και, ούτε, μήτε), διαζευκτικούς (ή, είτε) και αντιθετικούς συνδέσμους (αλλά, όμως). Με τη χρήση της παρατακτικής σύνταξης ο λόγος γίνεται απλός, λιτός και εύληπτος από τον δέκτη και ο πομπός δίνει έμφαση στο πλήθος, την ποσότητα των πληροφοριών.

 **Υποτακτική** λέγεται η σύνταξη στην οποία μια κύρια συνδέεται με μια δευτερεύουσα με συνδέσμους, αναφορικές αντωνυμίες, αναφορικά επιρρήματα, ερωτηματικές αντωνυμίες, ερωτηματικά επιρρήματα. Με τη χρήση της υποτακτικής σύνταξης ο λόγος γίνεται πολύπλοκος, γιατί τη χρησιμοποιούμε, για να δείξουμε τις λογικές σχέσεις ενός σύνθετου νοήματος.

Με τη **διαδοχική υπόταξη** η σύνταξη είναι πολυπλοκότερη, καθώς δεν είναι μόνο η κύρια πρόταση που τη στηρίζει, αλλά και μια δευτερεύουσα πρόταση μπορεί με τη σειρά της να στηρίζει άλλες, διαφορετικές μεταξύ τους, δευτερεύουσες προτάσεις. Με τη διαδοχική υπόταξη ο λόγος γίνεται μακροπερίοδος και το ύφος αρκετά περίπλοκο και μερικές φορές εξεζητημένο.

**V. ΑΣΥΝΔΕΤΟ ΣΧΗΜΑ και ΑΛΛΑ ΣΧΗΜΑΤΑ ΛΟΓΟΥ**

**Ασύνδετο Σχήμα:** Δημιουργείται με την παράθεση **όμοιων όρων** (λέξεων, φράσεων, προτάσεων) **που συνδέονται με κόμμα**. Με τη χρήση του ο πομπός αποσκοπεί να πυκνώσει τον λόγο, να προσδώσει ένταση, έμφαση, συχνά και συναισθηματική χροιά.

**Μεταφορές, Παρομοιώσεις, προσωποποιήσεις, επαναλήψεις κτλ:** προσδίδουν ποιητικότητα, αναδεικνύουν ιδιαίτερα νοήματα, δίνουν έμφαση και προσελκύουν την προσοχή του αναγνώστη

**VI. ΕΓΚΛΙΣΕΙΣ**

α) ΟΡΙΣΤΙΚΗ  
Με την οριστική έγκλιση εκφράζονται κυρίως:  
1. **Το πραγματικό και το βέβαιο** π.χ. Το πρόβλημα θα οξυνθεί. / Το νερό δεν πίνεται.  
2. **Δυνατότητα** π.χ. Θα έδινα τα πάντα για να πετύχω  
3. **Πιθανότητα** π.χ. Ο Πέτρος θα παίζει στην αυλή.

4. **Παράκληση** π.χ. Δεν έρχεσαι μαζί μου αύριο;

β)ΥΠΟΤΑΚΤΙΚΗ  
Με την υποτακτική έγκλιση εκφράζονται:  
1. **Επιθυμία** π.χ. Να / Ας γίνω πρώτα καλά και ύστερα βλέπουμε.  
2. **Το ενδεχόμενο** π.χ. Αν βρω λίγο χρόνο, θα ζωγραφίσω.  
3.**Προτροπή** π.χ. Να προσέχεις πώς μιλάς.

4. **Το πιθανό** π.χ. Και να μην έρθει, εγώ θα πάω.  
5. **Παραχώρηση** π.χ. Ας έρθει μαζί μας.  
6. **Ευχή** π.χ. Ας πάει στο καλό

7. **Απορία** π.χ. Να το πω;  
8. **Προσταγή ή Απαγόρευση** π.χ. Να μην μου ξαναμιλήσεις  
9. **Δυνατότητα** π.χ. Τότε να δεις τι αξίζω

Γ. ΠΡΟΣΤΑΚΤΙΚΗ  
Με την προστακτική έγκλιση εκφράζονται κυρίως:  
1. **Προσταγή** Π.χ. Προχωρήστε αργά και σταθερά προς τα εμπρός.  
 2. **Παράκληση /Προτροπή** Π.χ. Ελάτε, σας παρακαλώ, στις θέσεις σας.  
 3. **Υποχρέωση π**.χ. Καταγράψτε οπωσδήποτε το σύνολο των ζημιών, το αργότερο μέχρι το τέλος της εβδομάδας.

**VII. ΕΝΕΡΓΗΤΙΚΗ – ΠΑΘΗΤΙΚΗ ΣΥΝΤΑΞΗ**

* Με την ενεργητική σύνταξη δίνεται έμφαση στο **πρόσωπο (ή στο πράγμα) που δρα**, δηλαδή στο **υποκείμενο της πρότασης**.Το ύφος γίνεται άμεσο, προσωπικό, ζωντανό και ο λόγος είναι πιο κατανοητός. Η ενεργητική σύνταξη χαρίζει δηλαδή, αμεσότητα, ζωντάνια και παραστατικότητα.
* Με την παθητική προβάλλεται το **αποτέλεσμα της ενέργειας του υποκειμένου**. Το ύφος γίνεται πιο απρόσωπο και τυπικό, ενώ ο λόγος είναι πιο σύνθετος. Η παθητική σύνταξη δίνει στο λόγο αντικειμενικότητα, τυπικότητα/επισημότητα και νοηματική πυκνότητα.
* Συνηθέστερα επιλέγεται η ενεργητική σύνταξη, αλλά όταν θέλουμε να προσδώσουμε υφολογική ποικιλία στον λόγο, όταν δεν επιθυμούμε να πούμε ή δεν ξέ­ρουμε ή δεν έχει σημασία **ποιος** έκανε την πράξη, προτιμάται η παθητική σύνταξη.

**VIIΙ. ΡΗΜΑΤΙΚΑ ΠΡΟΣΩΠΑ**

* **πρώτο ενικό πρόσωπο**
* δηλώνει την προσωπική θέση του συγγραφέα και την προσωπική –υποκειμενική προσέγγιση του ζητήματος / προβλήματος,
* μεταφέρει **προσωπικά βιώματα**, προσωπικές εμπειρίες (βιωματικός τόνος)
* εκφράζει τη **διάθεση εξομολόγησης** του πομπού, αποτελεί μια μορφή εσωτερικού μονολόγου.
* αποτελεί στοιχείο προφορικότητας του κειμένου.
* προσδίδει **παραστατικότητα, δραματικότητα, ζωντάνια** στον λόγο.
* δημιουργεί **οικειότητα**, φιλική διάθεση .
* φανερώνει την πρόθεση προσέγγισης του πομπού στον αναγνώστη / αποδέκτη του κειμένου.
* **πρώτο πληθυντικό πρόσωπο.**
* δηλώνει την προσωπική συμμετοχή, την ενσυναίσθησή τη βίωση, το ενδιαφέρον, την προσωπική εμπλοκή και τοποθέτηση του συγγραφέα /πομπού στο πρόβλημα, ζήτημα το οποίο αφορά και το σύνολο.
* ο συγγραφέας (δοκιμιογράφος, αρθρογράφος κλπ), ο ομιλητής, επιστολογράφος συμμερίζεται την άποψη, τα συναισθήματα, τις αντιλήψεις των αποδεκτών του κειμένου.
* εκφράζει τον **κοινό προβληματισμό** συγγραφέα/ πομπού και του αποδέκτη.
* επιδιώκει να αναδείξει την **καθολικότητα του προβλήματος** / ζητήματος , να εκφράσει την κοινή βίωση του με τον αποδέκτη του κειμένου.
* στοχεύει να καταστήσει τον αποδέκτη του κειμένου κοινωνό του προβλήματος / ζητήματος που πραγματεύεται.
* προσδίδει αμεσότητα, παραστατικότητα, ζωντάνια, δραματικότητα στο λόγο,
* δημιουργεί την **αίσθηση οικειότητας** προς τον πομπό ή για να νιώσει ο δέκτης την αίσθηση της ευθύνης ως μέλος ενός κοινωνικού συνόλου.
* συντελεί στην προσέγγιση δοκιμιογράφου – αναγνώστη
* **δεύτερο ενικό πρόσωπο.**
* προσωπική – υποκειμενική προσέγγιση του ζητήματος, προβλήματος.
* μεταφορά βιωμάτων, προσωπικών διαπιστώσεων, κρίσεων.
* διάθεση προσωπικής προσέγγισης— συνομιλίας / διαλόγου με τον αποδέκτη του κειμένου, κουβεντιαστός τόνος.
* αμεσότητα στην επικοινωνία.
* οικειότητα, φιλική διάθεση προς τον δέκτη / αναγνώστη του κειμένου.
* παραστατικότητα, προφορικότητα και δραματικότητα στο κείμενο.
* **δεύτερο πληθυντικό πρόσωπο**
* ο πομπός επιδιώκει να τονίσει την αίσθηση της ευθύνης στο πρόσωπο /πρόσωπα που απευθύνεται.
* δημιουργεί αμεσότητα στην επικοινωνία με το δέκτη / αναγνώστη του κειμένου.
* παραστατικότητα, οικειότητα και ζωντάνια. /
* ορισμένες φορές το ύφος, όμως, γίνεται δηκτικό/επικριτικό
* **τρίτο ενικό και πληθυντικό πρόσωπο :**
* Το τρίτο πρόσωπο, όταν συνοδεύεται από περιληπτικό υποκείμενο ( π.χ ο άνθρωπος) χρησιμοποιείται για να καταστήσει το μήνυμα γενικόλογο και ή να του δώσει καθολικό κύρος ή για να αποφύγει (ο πομπός) άμεση αναφορά καθιστώντας το μήνυμα υπαινικτικό.
* **αντικειμενική, ρεαλιστική –έγκυρη τυπική και σοβαρή αντιμετώπιση του προβλήματος**.
* περιγραφή, ερμηνεία, απόδειξη χωρίς υποκειμενισμό και προσωπική εμπλοκή.
* **αποστασιοποίηση** από το ζήτημα, νηφάλια, ψύχραιμη προσέγγιση, αντικειμενικότητα, πειστικότητα.
* **επίσημο και σοβαρό ύφος**.

**ΙΧ. Η ΕΠΙΛΟΓΗ ΤΩΝ ΡΗΜΑΤΙΚΩΝ ΧΡΟΝΩΝ**

Οι χρόνοι φανερώνουν τη χρονική βαθμίδα (παρελθόν, παρόν, μέλλον) και τον τρόπο ενέργειας (εξακολουθητικά, συνοπτικά, συντελεσμένα).

* **Ενεστώτας** : δηλώνει
* κάτι που γίνεται στο παρόν και βρίσκεται σε εξέλιξη
* κάτι που συμβαίνει διαχρονικά (γνωμικός ενεστώτας)
* κάτι που θα γίνει οπωσδήποτε (στη θέση του μέλλοντα)
* ζωντάνια στην αφήγηση (ιστορικός ενεστώτας αντί για αόριστο)
* παραστατικότητα στην αφήγηση (αντί για παρατατικό) .
* **Παρακείμενος** :
* δηλώνει αυτό που έχει γίνει στο παρελθόν αλλά εξακολουθεί να υπάρχει συντελεσμένο και στο παρόν**.**
* **Παρατατικός :**
* δηλώνει αυτό που γινόταν στο παρελθόν εξακολουθητικά.
* **Αόριστος :** δηλώνει
* κάτι που έγινε στο παρελθόν και παρουσιάζεται συνοπτικά ανεξάρτητα με τη διάρκεια που έχει
* κάτι που συμβαίνει συνήθως (γνωμικός αόριστος) .
* κάτι τόσο βέβαιο που ο πομπός θεωρεί ότι έχει συμβεί.
* **Υπερσυντέλικος :**
* δηλώνει εκείνο που ήταν συντελεσμένο πριν από μια χρονική στιγμή του παρελθόντος.
* **Στιγμιαίος μέλλοντας** :
* δηλώνει κάτι που θα γίνει στο μέλλον και παρουσιάζεται συνοπτικά.
* **Εξακολουθητικός μέλλοντας :**
* δηλώνει εκείνο που θα γίνεται στο μέλλον χωρίς διακοπή.
* **Συντελεσμένος μέλλοντας :**
* δηλώνει εκείνο που θα έχει γίνει πριν από μια χρονική στιγμή του μέλλοντος.

**Χ. ΟΝΟΜΑΤΟΠΟΙΗΣΗ**

* **Η χρήση ονοματικών φράσεων αντί ρηματικών.**

Π.χ. Για να χαρακτηριστεί μια είδηση ως ψευδής => για τον χαρακτηρισμό μιας είδησης ως ψευδούς

Π.χ. Οι τιμές θα αυξηθούν εξαιτίας της κρίσης του πετρελαίου. => η αύξηση των τιμών λόγω της κρίσης του πετρελαίου

* **Συναντάται κυρίως στον επιστημονικό/ακαδημαϊκό λόγο.**
* **Προσδίδει στο λόγο πυκνότητα. Καθιστά το ύφος πιο υψηλό**

**ΧI. ΑΝΑΦΟΡΙΚΗ – ΠΟΙΗΤΙΚΗ ΛΕΙΤΟΥΡΓΙΑ**

**Αναφορική/ Κυριολεκτική / Δηλωτική σημασία:** ο πομπός απευθύνεται στη λογική του δέκτη, αποσκοπώντας στη μετάδοση μιας πληροφορίας. Ενδιαφέρεται για το περιεχόμενο του λόγου και όχι για τον τρόπο εκφοράς του.

**Ποιητική/ μεταφορική / Συνυποδηλωτική σημασία**: ο πομπός απευθύνεται στο συναίσθημα του δέκτη, ενδιαφέρεται για τη μορφή της διατύπωσης και αποσκοπεί στην πρόκληση συναισθημάτων (ευαισθητοποίηση, ανησυχία, ελπίδα κτλ.) και την αισθητική συγκίνηση.

**ΧIΙ. ΤΡΟΠΙΚΟΤΗΤΑ**

**ΕΠΙΣΤΗΜΙΚΗ ΤΡΟΠΙΚΟΤΗΤΑ**

Η επιστημική τροπικότητα σχετίζεται με τη γνώση του ομιλητή και συγκεκριμένα με τον βαθμό της βεβαιότητας σχετικά με την αλήθεια αυτού που λέει.

**Υπόθεση** π.χ. ας είχα / να μπορούσα / εάν μπορούσα / άμα ήθελα

**Δυνατότητα** π.χ. μπορεί να αγοράσω / ίσως αγοράσω

**Πιθανότητα** π.χ. πρέπει να ήρθε / θα ήρθε (θα + ιστορικός χρόνος) / μάλλον ήρθε / πιθανόν να ήρθε

**Βεβαιότητα:** οριστική π.χ. ήρθε / εκφράσεις βεβαιότητας π.χ. σίγουρα ήρθε

**ΔΕΟΝΤΙΚΗ ΤΡΟΠΙΚΟΤΗΤΑ**

Η δεοντική τροπικότητα αναφέρεται σε ενέργειες ή καταστάσεις που ο ομιλητής παρουσιάζει ως αναγκαίο να πραγματοποιηθούν, πράγμα που σημαίνει ότι δεν έχουν πραγματοποιηθεί ακόμη: μπορεί λοιπόν να πει κανείς ότι γενικά η δεοντική τροπικότητα είναι στραμμένη προς το μέλλον.

**Επιθυμία**: θέλω/ επιθυμώ / ελπίζω + υποτακτική

**Ευχή**: μακάρι να/ πώς θα ήθελα να/ ας + υποτακτική

**Πρόθεση**: π.χ. σκοπεύω να/ προτίθεμαι να / λέω να αγοράσω

**Υποχρέωση**: π.χ. πρέπει να / είναι ανάγκη να/ επιβάλλεται να

**ΧΙΙ. ΒΡΑΧΥΠΕΡΙΟΔΟΣ – ΜΑΚΡΟΠΕΡΙΟΔΟΣ ΛΟΓΟΣ**

**Βραχυπερίοδος λόγος** = σύντομες περίοδοι => απλός, λιτός, κατανοητός, λόγος. Ζωντάνια και αμεσότητα

**Μακροπερίοδος λόγος** = εκτεταμένες περίοδοι, συχνά με διαδοχική υπόταξη. => ανάλυση των εννοιών και των σκέψεων του πομπού, ανάλυση της συλλογιστικής πορείας και των λογικών σχέσεων, επίσημο και πολύπλοκο ύφος